ครม.อนุมัติลดภาษีท่องเที่ยวเมืองรอง55จังหวัดในปี61
ที่ประชุมครม.อนุมัตินำค่าใช้จ่ายท่องเที่ยวเมืองรองใน 55 จังหวัดมาลดหย่อนภาษีได้ในปี61 สูงสุดไม่เกิน 15,000 บาท
26 ธ.ค. 2560

ที่ประชุมครม.อนุมัตินำค่าใช้จ่ายท่องเที่ยวเมืองรองใน 55 จังหวัดมาลดหย่อนภาษีได้ในปี61 สูงสุดไม่เกิน 15,000 บาท
เมื่อวันที่ 26 ธ.ค. นายอภิศักดิ์ ตันติวรวงศ์ รมว.คลัง เปิดเผยว่า ที่ประชุมคณะรัฐมนตรี (ครม.) สัญจร ที่ จ.สุโขทัยวันนี้ มีมติเห็นชอบมาตรการภาษีเพื่อส่งเสริมการท่องเที่ยวในเมืองรอง 55 จังหวัด มีระยะเวลาดำเนินโครงการตั้งแต่ 1 ม.ค.-31 ธ.ค.61 โดยสามารถนำค่าใช้จากการท่องเที่ยวในเมืองรองมาคิดเป็นค่าใช้จ่ายเพื่อลดหย่อนภาษีได้ตามจริง แต่สูงสุดไม่เกิน 15,000 บาท เช่น ค่าอาหาร ค่าที่พัก โดยไม่จำเป็นต้องพักเฉพาะโรงแรมเท่านั้น แต่เป็นรีสอร์ท โฮมสเตย์ ได้เช่นกัน
ส่วนอีก 22 จังหวัดที่เหลือ ให้กระทรวงท่องเที่ยวและกีฬาไปพิจารณา หากเห็นว่าควรจะได้รับการส่งเสริมด้วย ก็สามารถประกาศเพิ่มเติมเป็นรายกรณีได้
ขณะที่มาตรการภาษีเพื่อสนับสนุนการมีบุตรนั้น รมว.คลัง คาดว่ากระทรวงการคลังจะนำเข้าสู่การพิจารณาของที่ประชุม ครม.ได้ในอีก 2 -3 สัปดาห์